b'\n_START_ARTICLE_\nPielonefritas\n_START_PARAGRAPH_\nPielonefritas \xe2\x80\x93 vir\xc5\xa1utini\xc5\xb3 \xc5\xa1lapimo tak\xc5\xb3 infekcija, apimanti inksto geldel\xc4\x99. Juo da\xc5\xbeniau serga vaikai bei moterys. Manoma, \xc4\xaftakos turi mak\xc5\xa1ties prieangio kolonizacija \xc5\xbearnyno bakterijomis. Rizikos veiksniai moterims yra da\xc5\xbeni lytiniai santykiai, spermicid\xc5\xb3 naudojimas, ankstesn\xc4\x97s \xc5\xa1lapimo tak\xc5\xb3 infekcijos, cukrinis diabetas. Komplikuotas pielonefritas gali i\xc5\xa1sivystyti sergant inkst\xc5\xb3 akmenlige._NEWLINE_Da\xc5\xbeniausias visuomen\xc4\x97je \xc4\xafgyto pielonefrito suk\xc4\x97l\xc4\x97jas yra Escherichia coli (70-90\xc2\xa0%), kiti: Staphylococcus saprophyticus, Klebsiella spp., Proteus spp., Enterococcus spp., Pseudomonas spp., Enterobacter spp. Pielonefrito simptomai yra kar\xc5\xa1\xc4\x8diavimas, nugaros skausmas, cistito simptomai (da\xc5\xbenas, skausmingas \xc5\xa1lapinimasis), pykinimas, v\xc4\x97mimas. Klini\xc5\xa1kai tiriant nustatomas skausmingumas stuksenant nugaros srityje. Diagnoz\xc4\x99 patvirtina klinikinis \xc5\xa1lapimo tyrimas (leukocitai, leukocit\xc5\xb3 cilindrai, teigiamas nitrit\xc5\xb3 testas). \xc5\xa0lapimo pas\xc4\x97lis ir antibiotikograma padeda nustatyti suk\xc4\x97l\xc4\x97j\xc4\x85 bei jo jautrum\xc4\x85 antibiotikams. Nekomplikuotas pielonefritas gydomas antibiotikais 7-14 dien\xc5\xb3. Sunkesniais atvejais gali i\xc5\xa1sivystyti \xc5\xabminis inkst\xc5\xb3 nepakankamumas, sepsinis \xc5\xa1okas.'